Daar is reeds 16 mense in Suid-Afrika wat die coronavirussiekte onder lede het, en meer as 300 is al getoets daarvoor. Wat moet jy doen as jy vermoed jy het aangesteek?
Maak seker jy bel jou dokter vooruit en waarsku hulle sodat voorbereiding gemaak kan word. As jy na ’n hospitaal toe gaan, sal die personeel by ontvangs jou in ’n veilige area laat wag tot reëlings getref is om jou te laat toets.
Nadat jy getoets is, moet jy teruggaan huis toe en jouself in isolasie hou en jou toestand deurlopend monitor tot jy weet of die uitslae positief of negatief is.
Indien jy in kontak was met mense wat die virus het of in ’n omgewing was wat as ’n brandpunt beskou word, sal NIOS daagliks met jou skakel oor jou toestand.
Om te voorkom dat jy siek word, is dit die beste om jou hande gereeld te was vir minstens 30 sekondes en te vermy om aan jou gesig te vat.